लखनऊ. बीजेपी के स्टार प्रचारक पीएम मोदी इस समय यूपी में लगातार रैलियां कर रहे हैं। वे यूपी में प्रचार के साथ उसका असर परखने पर भी पूरी नजर बनाए हैं। पार्टी के फीडबैक सिस्टम के साथ ही उनके स्वागत के लिए एयरपोर्ट और मंच तक पहुंच रहे वर्कर्स को भी उन्होंने इसका जरिया बनाया है। हाल में ही अवध क्षेत्र की रैली के दौरान लखनऊ एयरपोर्ट पर पीएम मोदी ने एक पदाधिकारी से सीटवार जानकारी ली। पीएम हाथ मिलाकर पूछते हैं परिचय...
- पीएम रैलियों के दौरान एयरपोर्ट पर उतरते हैं और रैली आयोजन स्थल पर मंच के पीछे स्थानीय पदाधिकारी उनका स्वागत करते हैं। इस दौरान पीएम गर्मजोशी से हाथ मिलाते हैं और उनका परिचय पूछते हैं। साथ ही उनसे बातों-बातों में चुनाव की दशा-दिशा भी पूछते हैं।
- गोंडा रैली में जाते समय अवध क्षेत्र के एक पदाधिकारी से उन्होंने पूछा कि यहां के क्या हाल हैं? उन्होंने उत्साहजनक परिणाम की उम्मीद जताई। मोदी आगे बढ़ने के बाद फिर ठिठके और पूछा, 'अच्छा लखनऊ का हाल तो बता दो!' पदाधिकारी ने फिर उन्हें डिटेल दी।
- रैलियों के मंच पर भी पास बैठे नेता और पदाधिकारी के जरिए स्थानीय मुद्दों और कैंडिडेट्स की बारीक जानकारी भी वे लेते हैं, जिससे लोकल कनेक्ट मजबूत बनाया जा सके। अपने भाषणों में भी इन जानकारियों का वे इस्तेमाल करते हैं।
रैलियों में भीड़ ने बढ़ाई बीजेपी के जीत की उम्मीदें
- चुनाव की घोषणा के बाद यूपी में हुई मोदी की रैलियों में उमड़ रही भीड़ ने पार्टी की उम्मीद बढ़ाई है। वेस्ट यूपी के अलीगढ़ जैसे जिलों में हुई रैली को वहां के लिहाज से ऐतिहासिक बताया जा रहा है।
- अब तक मोदी मेरठ, अलीगढ़, गाजियाबाद, बदायूं, बिजनौर, लखीमपुर, कन्नौज, हरदोई, बाराबंकी, फतेहपुर, उरई, कौशांबी, फूलपुर, बहराइच, बस्ती, गोंडा, मऊ, महाराजगंज, देवरिया में रैलियां कर चुके हैं। परिवर्तन यात्रा के दौरान भी पीएम ने 6 रैलियां की थीं। उस दौरान रैलियों की भीड़ को टिकट के दावेदारों से जोड़ा गया था।
बनारस में रुकेंगे, पूर्वांचल को मथेंगे
- चुनावी कैम्पेन की शुरुआत में लक्ष्य था कि हर क्षेत्र में कम से कम दो रैलियां आयोजित की जाएं। इस हिसाब से मोदी की 12 रैलियां प्रस्तावित थीं, लेकिन अब तक पीएम की 15 से ज्यादा रैलियां हो चुकी हैं।
- आखिरी दो फेज में चुनाव काशी सहित पूर्वांचल में है, जहां पीएम की रैली भी होनी है। काशी बीजेपी के लिए बड़ी चुनौती माना जा रहा है, इसलिए मोदी वहां पूरा एक दिन रुककर बीजेपी के पक्ष में माहौल बनाने के लिए जुटेंगे।
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva